KIRJALLINEN KYSYMYS P-0584/01 esittäjä(t): Patricia McKenna (Verts/ALE) komissiolle. Vesiviljelyiden kehitys Lough Swillyssa Donegalin kreivikunnassa (erityissuojelualue ja erityisin suojelutoimin suojeltu kohde) ja Kenmare Bayn alueella Kerryn kreivikunnassa (erityissuojelualue).



Virallinen lehti nro 261 E , 18/09/2001 s. 0152 - 0153



KIRJALLINEN KYSYMYS P-0584/01 esittäjä(t): Patricia McKenna (Verts/ALE) komissiolle (21. helmikuuta 2001) Aihe: Vesiviljelyiden kehitys Lough Swillyssa Donegalin kreivikunnassa (erityissuojelualue ja erityisin suojelutoimin suojeltu kohde) ja Kenmare Bayn alueella Kerryn kreivikunnassa (erityissuojelualue) Liittyen valituksiin P20/4543 ja 2000/5032, SG(2000) A/13568, jotka koskevat vesiviljelmien laajentamisen mahdollisia negatiivisia ympäristövaikutuksia EU:n lainsäädännön luontotyyppidirektiivillä (92/43(1)) ja luonnonvaraisia lintuja koskevalla direktiivillä (79/409(2)) suojelluilla Lough Swillyn ja Kenmare Bayn alueilla, onko komissio sitä mieltä, että suojeltujen alueiden kehitys on luontotyypeistä ja luonnonvaraisista linnuista annettujen direktiivien vastaista? Mitä komissio on tehnyt tilanteen korjaamiseksi tai mitä se aikoo tehdä? Irlanti on saanut huomattavaa tukea EU:n rakennerahastoista, jotta se voisi laajentaa toimintaansa vesiviljelyn ja kalatalouden alalla, ja hakijat voivat myös saada vesiviljelyyn tarkoitettua EU-tukea. Voiko komissio kertoa, kuinka paljon EU-varoja on varattu Lough Swillyn ja Kenmare Bayn alueiden kehittämiseen? Aikooko komissio esittää kehittämiseen liittyvää rahoitusta koskevia vaatimuksia ja/tai jäädyttää maksut? (1) EYVL L 206, 22.7.1992, s. 7. (2) EYVL L 103, 25.4.1979, s. 1. Margot Wallströmin komission puolesta antama vastaus (30. maaliskuuta 2001) Vesiviljelyä ei sinänsä ole kielletty luonnonvaraisten lintujen suojelusta 2. huhtikuuta 1979 annetussa direktiivissä 79/409/ETY tarkoitetuilla erityissuojelualueilla eikä luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa direktiivissä 92/43/ETY tarkoitetuilla erityisten suojelutoimien alueilla. Näissä direktiiveissä säädetään kuitenkin tietyistä menettelyistä ja muista suojatoimenpiteistä, joita on noudatettava silloin, kun vesiviljelyllä tosiasiallisesti tai todennäköisesti on merkittäviä vaikutuksia. Komissio on saanut valituksen tekijöiltä yksityiskohtaisia tietoja vesiviljelyn laajentamisesta Lough Swillyssä ja tutkii parhaillaan saamiaan tietoja. Ennen komission tutkimustulosten valmistumista on ennenaikaista arvioida, mitä komissio aikoo tehdä. Komissio on äskettäin pyytänyt valituksen tekijää toimittamaan lisätietoja Kenmare Baysta, mikä on tavanomainen käytäntö, kun valituksen aiheena on erityissuojelualueisiin ja direktiivissä 92/43/ETY tarkoitettuihin suojelutoimien alueisiin kohdistuva uhka. Valituksen tekijän vastausta ei ole vielä saatu. Vuosien 20002006 toimintaohjelmissa kalatalouden ohjauksen rahoitusvälineestä (KOR) on varattu vesiviljelyyn raja-alueella, keskisellä alueella ja läntisellä alueella (mm. Lough Swilly) 16,07 miljoonaa euroa sekä vesiviljelyyn eteläisellä alueella ja itäisellä alueella (mm. Kenmare Bay) 9,61 miljoonaa euroa. Molemmissa ohjelmissa määritellään yksityiskohtaisesti sitoutuminen kansallisen ja yhteisön ympäristönsuojelulainsäädännön mm. direktiivien 79/409/ETY (luonnonvaraisten lintujen suojelu) ja 92/43/ETY (luontotyyppien suojelu) noudattamiseen ja aikomus arvioida hankkeiden ympäristövaikutukset. Hankkeiden vastuuhenkilöiden on jätettävä KOR-rahoitushakemuksensa Irlannin viranomaisille, jotka valitsevat hankkeiden joukosta ne, jotka täyttävät vuosien 20002006 ohjelma-asiakirjoissa ja niiden täydennyksissä määritellyt vaatimukset (ympäristömääräysten noudattaminen mukaan luettuna). Tämän jälkeen valitut hankkeet esitellään ministerin nimittämälle valintalautakunnalle, joka päättää lopullisesta hyväksymisestä. Valvontakomiteoille, joihin kuuluu kansallisten ja alueellisten viranomaisten (myös ympäristöviranomaisten) edustajia sekä kala- ja vesiviljelyalojen edustajia, ilmoitetaan rahoitettaviksi valituista hankkeista. Nämä komiteat valvovat ohjelmien täytäntöönpanoa. Koska ohjelmien täytäntöönpano on alkanut vasta äskettäin, on ennenaikaista arvioida, myönnetäänkö Lough Swillyn ja Kenmare Bayn vesiviljelyhankkeisiin KOR-rahoitusta.